
Dr. Ing. GHEORGHE CIUHANDU

SERVICIUL PLANIFICARE URBANĂ

Nr. U22005 - 3275/03.10.2005
       U22005 - 4958/03.10.2005
REFERAT 

privind aprobarea Planului Urbanistic de Detaliu “Locuinţe unifamiliale”strada Martir Constantin Radu,nr. 28A, Timişoara
Către Comisiile Consiliului Local al Municipiului Timişoara

Având în vedere prevederile Planului Urbanistic General al Municipiului Timişoara aprobat prin H.C.L. nr. 157/2002;

Având în vedere prevederile Planului Urbanistic Zonal Calea Urseni - Calea Buziaşului, aprobat prin H.C.L. 50/1999;
Având în vedere prevederile Certificatului de Urbanism nr. 858 din 24.02.2005
Având în vedere solicitările cu nr. U22005-3275/16.06.2005 şi U22005-3275/16.09.2005.
Propunem Comisiilor din cadrul Consiliului Local al Municipiului Timişoara analizarea şi avizarea din punct de vedere urbanistic a documentaţiei Plan Urbanistic de Detaliu “Locuinţe unifamiliale” strada Martir Constantin Radu, nr. 28A, Timişoara. Documentaţia este iniţiată de beneficiarii Gurban Dumitru şi soţia Gurban Maria şi elaborată de S.C. STUDIO 3D, proiect nr. B03/2005.
Terenul studiat în cadrul PUD este situat în intravilanul municipiului Timişoara, în sud-est, în Cartierul Ciarda,într-o zonă compactă de ţesut urban. Terenul studiat nu se află în zonă protejată sau de protecţie a monumentelor istorice, respectiv zonă de interes deosebit pentru care este necesar avizul Consiliului Judeţean Timiş.
Destinaţia actuală a terenului este de grădină cu casă în regim D+P+M. Prin P.U.G. Municipiul Timişoara aprobat prin HCL 157/2002 şi prin PUZ, aprobat prin HCL 50/1999 destinaţia terenului este de locuinţe unifamiliale şi funcţiuni complementare. 
Terenul studiat prin prezenta documentaţie este alcătuit din două parcele, în proprietatea beneficiarilor: Gurban Dumitru şi soţia Gurban Maria. Parcelele studiate, în suprafaţă totală de 5127 mp au nr. topo 118/1/1-118/2 sunt înscrise în C.F. nr. 1707, Comuna Moşniţa Nouă. Pe teren există o construcţie ce se va păstra în propunerea prezentei documentaţii.
Obiectul prezentului PUD “Locuinţe unifamiliale” - strada Martir Constantin Radu, nr. 28A, Timişoara este lotizarea în 8 parcele de teren pentru construirea de locuinţe unifamiliale. Suprafeţele rezultate sunt cuprinse între 364,50 mp. şi 1352 mp. 

Accesul la parcele se va realiza din strada Martir Constantin Radu, printr-o fundătură cu lăţimea de 8,00 m., conform planşei de Reglementări Urbanistice nr. 03A. Strada propusă va trece în domeniul public, conform declaraţiei notariale autentificate sub nr. 1832/05.07.2005.
Indicii de construibilitate propuşi se încadrează în indicii aprobaţi pentru zona de locuinţe cu regim mic de înălţime:

P.O.T. max. = 40%, C.U.T = 1,50, H max. = P+2E+M
Pe parcela nr. 8 de-a lungul canalului de desecare se va realiza o zonă verde cu lăţimea de 6 m..

Conform avizului A.N.I.F. terenul studiat situat în teritoriul intravilan al Municipiului Timişoara nu este amenajat cu lucrări de îmbunătăţiri funciare.
În cadrul PUD se prevede extinderea reţelelor edilitare pe amplasamentul studiat, cu racordare reţeaua de apă şi canalizarea oraşului.
Documentaţia de urbanism propusă este însoţită de toate avizele şi acordurile conform Ghidului privind metodologia de elaborare şi conţinutul cadru al P.U.D. aprobat prin Ordinul nr. 37/N/08.06.2000 al Ministerului Lucrărilor Publice şi Amenajării Teritoriului ( M.T.C.T.) şi conform Certificatului de Urbanism de mai sus.
Planul Urbanistic de Detaliu “Locuinţe unifamiliale” strada Martir Constantin Radu, nr. 28A, Timişoara se va integra în Planul Urbanistic General al Municipiului Timişoara şi va avea o valabilitate de 10 ani. 

